Jotta direktiiviä sovellettaisiin, konkreettisen rakennus-/korjaus-/muutoshankkeen arvioidun arvon on oltava vähintään 5 186 000 euroa. Tämä koskee kaikkia toiminnallisesti riippumattomia hankkeita. Useita eri asuntohankkeita suunnittelevan kunnan on yleensä laskettava kunkin hankkeen arvo erikseen päättääkseen, saavutetaanko edellä mainittu vähimmäisarvo. Rakennusurakkahankkeita ei saa jakaa osiin direktiivin soveltamisen välttämiseksi (direktiivin 9 artiklan 3 kohta).

Olemassa olevien rakennusten vuokraamiseen ei sovelleta julkisia hankintoja koskevia sääntöjä (ks. direktiivin 16 artiklan a alakohta ). Jos asuntoja on saatavilla, ne voidaan asettaa saataville ilman hankintamenettelyjä vuokraamalla markkinoilla olevia rakennuksia tai kohdentamalla olemassa olevaa julkista infrastruktuuria (parakit, koulut, urheilutilat jne.) tätä käyttöä varten. Unionin julkisia hankintoja koskevia sääntöjä sovelletaan mahdollisesti silloin, kun on tarpeen rakentaa uusia rakennuksia tai remontoida taikka muulla tavalla muuttaa olemassa olevia rakennuksia .

Turvapaikanhakijat tarvitsevat myös palveluhankintoja (kuten siivous-, terveys, ateria- ja turvallisuuspalveluja).

Palvelusopimuksia koskevat säännökset ovat ratkaisevasti erilaiset nykyisessä direktiivissä kuin direktiivissä 2014/24/EU.

Direktiivin 2004/18/EU mukaan direktiiviä sovelletaan täysimääräisesti palveluihin vain, jos ne mainitaan täydellisessä luettelossa. Näistä palveluista turvapaikanhakijat saattavat tarvita varsinkin linja-autokuljetus- ja siivouspalveluja. Muiden kuin täydellisessä luettelossa mainittavien palvelujen osalta direktiivissä vaaditaan vain teknisiä eritelmiä koskevien säännösten avoimuutta ja soveltamista.

Palvelusopimuksiin sovelletaan samoja direktiivin kynnysarvoja kuin tavarahankintasopimuksiin. Jos palvelusopimuksilla on tiettyä rajatylittävää ulottuvuutta, niihin sovelletaan unionin oikeudellisia perusperiaatteita samassa määrin kuin rakennusurakkasopimuksiin.

Direktiiviä 2014/24/EU sovelletaan periaatteessa täysimääräisesti kaikkiin palveluihin. Sosiaali- ja muihin erityisiin palveluihin sovelletaan kuitenkin ns. kevennettyä menettelyä. Kun kyseessä on turvapaikanhakijoille tarjottavat palvelut, kevennetyn menettelyn piiriin voisivat kuulua esim. ateria-, terveys- ja sosiaalipalvelut. Eräät palvelut jäävät kokonaan direktiivin 2014/24/EU soveltamisalan ulkopuolelle. Näitä ovat pelastus- ja ambulanssipalvelut tietyin edellytyksin.

Yleisesti ottaen direktiiviä 2014/24/EU sovelletaan samasta kynnysarvosta alkaen kuin aiempaa direktiiviä . Kevennetyn menettelyn piiriin kuuluvien palvelujen kynnysarvoksi on vahvistettu 750 000 euroa.

Kevennetyssä menettelyssä hankintaviranomaisten on varmistettava, että asiasta tiedotetaan EU:ssa sekä ennen sopimuksen tekemistä että sen jälkeen ja että eräitä menettelyllisiä perusvaatimuksia noudatetaan (varsinkin syrjimättömyyden varmistaminen). Näihin luokkiin kuuluvia palveluja koskevista sopimusmenettelyistä määrätään kansallisessa lainsäädännössä. Jos näillä palveluilla on tiettyä rajatylittyvää ulottuvuutta, niihin sovelletaan unionin yleisiä periaatteita, vaikka niiden arvo jäisi alle kynnysarvon .

2.EU:n julkisia hankintoja koskevien sääntöjen menettelyt ja määräajat

2.1.Yleistä

Kun sopimus kuuluu direktiivin soveltamisalaan, hankintaviranomainen voi tehdä sopimuksen noudattaen joko avointa tai rajoitettua menettelyä (ks. direktiivin 28 artikla) . Avoimessa menettelyssä vähimmäismääräaika tarjousten jättämiselle on 52 päivää, mutta tätä määräaikaa voidaan lyhentää 40 päivään, kun käytetään sähköistä menetelmää (direktiivin 38 artikla). Rajoitetussa menettelyssä yleinen määräaika osallistumishakemuksen jättämiselle on 37 päivää, ja tarjous on jätettävä 40 päivän kuluessa siitä, kun hankintaviranomainen on kutsunut toimijan jättämään tarjouksen (ks. direktiivin 38 artiklan 3 kohta; ensin mainittu määräaika voidaan lyhentää 30 päivään ja toiseksi mainittu 35 päivään, kun käytetään sähköistä menetelmää).

Direktiivin 2014/24/EU mukaisissa avoimissa menettelyissä tarjousten jättämisen määräaika on 35 päivää. Direktiivin 2014/24/EU mukaisissa rajoitetuissa menettelyissä menettelyyn osallistumista koskevan pyynnön jättämisen määräaika on 30 päivää, ja tarjous on esitettävä 30 päivän kuluessa. Alue- ja paikallisviranomaisten kaltaiset keskushallintoa alemmalla tasolla olevat hankintaviranomaiset ja osallistujat voivat keskenään sopia viimeksi mainitun määräajan, jos tämä on mahdollista kansallisen lainsäädännön nojalla. Jos yhteisymmärrykseen ei päästä, 10 päivän vähimmäismääräaikaa voidaan soveltaa.

2.2.Kiireelliset tapaukset

Kiireellisissä tapauksissa direktiivissä säädetään mahdollisuudesta lyhentää yleisiä määräaikoja huomattavasti, Tällaisessa tapauksessa hankintaviranomaiset voivat noudattaa ns. nopeutettua rajoitettua menettelyä, jossa osallistumista koskevan pyynnön jättämisen määräaika on 15 päivää ja tarjousten jättämisen määräaika 10 päivää . Tämä mahdollistaa sopimuksen tekemisen nopeasti.

Direktiivissä 2014/24/EU säilytetään tämä menettely ja otetaan lisäksi käyttöön ns. nopeutettu avoin menettely, jossa tarjousten jättämisen määräaika voidaan lyhentää 15 päivään asianmukaisesti perustelluissa kiireellisissä tapauksissa.

Nopeutetussa rajoitetussa menettelyssä noudatetaan yhdenvertaisen kohtelun ja avoimuuden vähimmäistasoa, minkä ansiosta kilpailua syntyy jossakin määrin myös kiireellisissä tapauksissa. Monissa tapauksissa voi olla mahdollista tehdä tarvittavat sopimukset nopeutetussa rajoitetussa menettelyssä (tai direktiivin 2014/24/EU mukaisessa nopeutetussa avoimessa menettelyssä).

3.Äärimmäisen kiireellisissä tapauksissa noudatettava neuvottelumenettely, jossa ei julkaista hankintailmoitusta

Kun noudatetaan neuvottelumenettelyä, jossa ei julkaista hankintailmoitusta, unionin lainsäädännössä annetaan mahdollisuus käyttää välinettä, jolla sopimuksia voidaan tehdä turvapaikanhakijoiden tarpeiden täyttämiseksi myös kaikkein kiireellisimmissä tapauksissa.

Hankintaviranomaiset voivat tehdä hankintasopimuksia noudattaen neuvottelumenettelyä, jossa ei julkaista hankintailmoitusta, kun ”sopimuksen tekeminen on ehdottoman välttämätöntä, eikä hankintaviranomaisille ennalta arvaamattomista syistä aiheutuneen äärimmäisen kiireen vuoksi 30 artiklassa tarkoitetulle avoimelle tai rajoitetulle menettelylle taikka neuvottelumenettelylle, johon liittyy hankintailmoituksen julkaiseminen, asetettuja määräaikoja voida noudattaa. Seikat, jotka esitetään äärimmäisen kiireen perusteiksi, eivät missään tapauksessa saa johtua hankintaviranomaisista;” (direktiivin 31 artiklan 1 kohdan c alakohta ).

Koska hankintaviranomaiset poikkeavat tällaisessa tapauksessa avoimuutta koskevista perussopimuksen perusperiaatteesta, unionin tuomioistuin vaatii, että tätä menettelyä noudatetaan vain poikkeuksellisesti. Kaikkien edellytysten on täytyttävä kumulatiivisesti ja ne on tulkittava rajoittavasti (ks. esim. asiat C-275/08, komissio v. Saksa, ja C-352/12, Consiglio Nazionale degli Ingenieri). Kun noudatetaan neuvottelumenettelyä, jossa ei julkaista hankintailmoitusta, hankintaviranomaiset voivat neuvotella suoraan mahdollisten urakoitsijoiden kanssa. Siinä ei kuitenkaan ole mahdollista tehdä sopimusta suoraan etukäteen valitun talouden toimijan kanssa, ellei ainoastaan yksi toimija pysty suorittamaan toimitukset äärimmäisen kiireellisen tapauksen aiheuttamissa teknisissä ja ajallisissa rajoitteissa.

Jokaisen hankintaviranomaisen on arvioitava, täyttyvätkö edellytykset sellaisen neuvottelumenettelyn noudattamiseksi, jossa ei julkaista hankintailmoitusta. Kyseisen viranomaisen on perusteltava valintansa erillisessä selvityksessä. Kutakin tapausta koskevassa erillisessä selvityksessä kaikkien seuraavien arviointiperusteiden on täytyttävä: